Dôvodová správa

A. Všeobecná časť

Koncepcia územného rozvoja Slovenska (KURS) v súlade so zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov  je územnoplánovacou dokumentáciou celoštátneho stupňa. Podľa § 13 ods.1 stavebného zákona  sa člení na smernú a záväznú  časť.  V KURS  sa ako záväzné vymedzujú zásady a regulatívy, ktoré usmerňujú požiadavky najmä odvetvových koncepcií na priestorové usporiadanie a funkčné využívanie územia Slovenskej republiky a jej regiónov v súlade s princípmi trvalo udržateľného rozvoja, ochrany životného prostredia, prírodného a kultúrneho dedičstva.
Vláda SR po schválení KURS 2001 uznesením vlády SR č. 1033 z 31. 10. 2001  jej záväznú časť vyhlásila nariadením vlády SR č. 528/2002 Z. z. 
Vzhľadom na potrebu aktualizácie tejto územnoplánovacej dokumentácie Ministerstvo dopravy, výstavby a regionálneho rozvoja SR obstaralo KURS 2011 – zmeny a doplnky č. 1 KURS 2001, ktorú 10. 8. 2011 schválila vláda SR uznesením č. 513/2011. Návrh  KURS 2011 sa v súlade s vyhláškou MŽP SR č. 55/2001 Z. z. o územnoplánovacích podkladoch a územnoplánovacej dokumentácii skladá z grafickej a textovej časti, ako doplnenie a zmena pôvodnej schválenej územnoplánovacej dokumentácie. Textová časť v smernej časti ako doplnenie pôvodných textov KURS 2001. Záväzná časť ako doplnenie pôvodnej záväznej časti KURS 2001, ktorá bola vyhlásená nariadením vlády SR č. 528/2002 Z. z. Grafická časť je spracovaná formou priesvitiek na predchádzajúce výkresy v mierke 1 : 500 000.
Podľa § 27 ods. 1 stavebného zákona záväznú časť vládou  schválenej územnoplánovacej dokumentácie vyhlási vláda nariadením. Predmetné ustanovenie podľa § 31 ods. 2 stavebného zákona sa týka aj záväznej časti zmien a doplnkov územnoplánovacej dokumentácie.  V tomto prípade ide o novelu nariadenia vlády SR, ktorým sa mení nariadenie vlády č. 528/2002 Z. z., ktorým sa vyhlasuje záväzná časť KURS 2001. 
Predloženým návrhom nevzniknú nové požiadavky na štátny rozpočet.
Predložený návrh opatrenia nevyžaduje nové nároky na pracovné sily.
Návrh novely nariadenia je v súlade s Ústavou Slovenskej republiky, ostatnými všeobecne záväznými právnymi predpismi Slovenskej republiky, s medzinárodnými zmluvami a s právom Európskej únie.